12.1.2022
SK
Úradný vestník Európskej únie
C 15/61 Streda 19. mája 2021
8. domnieva sa, že klasifikácia rôznych foriem vodíka by sa mala určiť na základe nezávislého vedeckého posúdenia, ktoré by sa malo odchyľovať od bežne používaného prístupu založeného na farbách; zastáva názor, že táto klasifikácia by mala vychádzať z emisií skleníkových plynov počas celého životného cyklu počas celého výrobného a prepravného procesu vodíka, ale mala by zohľadňovať aj transparentné a spoľahlivé kritériá udržateľnosti v súlade so zásadami obehového hospodárstva a mala by vychádzať z priemerných a štandardných hodnôt podľa kategórie, ako sú ciele udržateľného využívania a ochrany zdrojov, nakladanie s odpadom a zvýšené využívanie surovín a druhotných surovín, prevencia a kontrola znečisťovania a napokon ochrana a obnova biodiverzity a ekosystémov;
9. poznamenáva, že existuje nesúlad medzi rôznymi vymedzeniami čistého vodíka, ktoré používajú rôzne subjekty, ako napríklad Komisia a Európska aliancia pre čistý vodík, čo spôsobuje zmätok a malo by sa mu predchádzať; v tejto súvislosti zdôrazňuje, že musí byť úplne jasné rozlíšenie medzi vodíkom z obnoviteľných zdrojov a nízkouhlíkovým vodíkom (17); okrem toho poznamenáva, že vyhýbanie sa používaniu dvoch názvov pre tú istú kategóriu vodíka, a to „obnoviteľný“ a „čistý“, ako to navrhuje Komisia, by poskytlo ďalšie objasnenie, a v tejto súvislosti zdôrazňuje, že pojem „vodík z obnoviteľných zdrojov“ je pre túto kategóriu vodíka najobjektívnejšou a najvedeckejšou možnosťou;
10. zdôrazňuje naliehavú potrebu noriem a certifikácie EÚ a medzinárodných noriem a certifikácie; ďalej konštatuje, že záruky pôvodu v súlade s vnútroštátnymi registrami by sa mali zvážiť s cieľom zabezpečiť, aby sa vodík z obnoviteľných zdrojov mohol včas zvýšiť a aby si spotrebitelia mohli vedome vybrať udržateľné riešenia a minimalizovať riziko uviaznutých investícií;
11. zdôrazňuje, že je potrebné, aby systém normalizácie bol založený na holistickom prístupe a že sa musí uplatňovať na dovážaný vodík; vyzýva Komisiu, aby zaviedla regulačný rámec so spoľahlivými a transparentnými kritériami udržateľnosti pre certifikáciu a sledovanie vodíka v EÚ, pričom zohľadní jeho stopu skleníkových plynov v celom hodnotovom reťazci vrátane dopravy, s cieľom podnietiť aj investície do dostatočnej dodatočnej výroby elektrickej energie z obnoviteľných zdrojov; vyzýva tiež Komisiu, aby čo najskôr v roku 2021 vytvorila regulačný rámec pre vodík, ktorým sa zabezpečí štandardizácia, certifikácia, záruky pôvodu, označovanie a obchodovateľnosť vo všetkých členských štátoch, a aby nadchádzajúcu revíziu systému EÚ na obchodovanie s emisiami (ďalej len „ETS“) využila aj s cieľom preskúmať, aké zmeny sú potrebné na uvoľnenie plného potenciálu vodíka prispieť k dosiahnutiu cieľov EÚ v oblasti klímy, pričom sa zohľadnia riziká úniku uhlíka;
12. zdôrazňuje, že klasifikácia rôznych druhov vodíka by okrem iného slúžila na účely poskytovania informácií spotrebiteľom a nie je určená na zastavenie rozširovania vodíka vo všeobecnosti; konštatuje, že systém potvrdení o pôvode elektriny vyrobenej z obnoviteľných zdrojov zatiaľ neviedol k primeraným investíciám do dodatočných kapacít; zdôrazňuje preto, že je dôležité ďalej rozvíjať usmernenia o podmienkach a kritériách s cieľom zabrániť dvojitému započítaniu obnoviteľných kapacít;
13. je pevne presvedčený, že kľúčom k úspešnému vytvoreniu vodíkového hospodárstva je to, aby ho akceptovala verejnosť; zdôrazňuje preto význam zapojenia verejnosti a zainteresovaných strán, európskych bezpečnostných a technických noriem pre vodík a vysokokvalitných vodíkových riešení, ktoré sú v súlade s týmito normami; okrem toho zdôrazňuje, že pokiaľ ide o používanie vodíka je potrebné neprestajne aktualizovať bezpečnostné protokoly v odvetviach dopytu; žiada preto podporu príkladov odporúčaných postupov a kultúru bezpečného vodíka v celej EÚ;
Rozšírenie výroby vodíka
14. zdôrazňuje, že na to, aby vnútorný trh s vodíkom fungoval dobre a predvídateľne, je potrebné prekonať regulačné prekážky a Komisia by mala urýchlene navrhnúť súdržný, integrovaný a komplexný regulačný rámec pre trh s vodíkom, ktorý by mal byť v súlade s ostatnými príslušnými právnymi predpismi a mal by plne rešpektovať zásady proporcionality,
(17)
Podľa Komisie „nízkouhlíkový vodík“ zahŕňa vodík z fosílnych palív so zachytávaním uhlíka a vodík vyrábaný pomocou elektriny s výrazne zníženými emisiami skleníkových plynov počas celého životného cyklu v porovnaní s existujúcimi metódami výroby vodíka.